Document ID: 32005D0863

ΑΠΌΦΑΣΗ ΤΗΣ ΕΠΙΤΡΌΠΉΣ
της 2ας Δεκεμβρίου 2005
για τον καθορισμό της χρηματοδοτικής συνδρομής της Κοινότητας στις δαπάνες που πραγματοποιήθηκαν για την εκρίζωση της κλασικής πανώλης των χοίρων στην Ισπανία τα τέλη του 2001 και το 2002
[κοινοποιηθείσα υπό τον αριθμό Ε(2005) 4627]
(Το κείμενο στην ισπανική γλώσσα είναι το μόνο αυθεντικό)
(2005/863/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3,
Εκτιμώντας τα ακόλουθα:
(1)
Στην Ισπανία εκδηλώθηκαν εστίες της κλασικής πανώλης των χοίρων στα τέλη του 2001 και το 2002. Η εμφάνιση της ασθένειας αυτής αποτελεί σοβαρό κίνδυνο για το κοινοτικό ζωικό κεφάλαιο.
(2)
Για να προληφθεί η επέκταση της επιζωοτίας και να διευκολυνθεί η εκρίζωση της νόσου το ταχύτερο δυνατό, η Κοινότητα πρέπει να συμμετάσχει χρηματοδοτικά στις επιλέξιμες δαπάνες στις οποίες προβαίνει το κράτος μέλος στο πλαίσιο των έκτακτων μέτρων για την εξάλειψη της ασθένειας, υπό τις προϋποθέσεις που προβλέπονται στην απόφαση 90/424/ΕΟΚ.
(3)
Δυνάμει της απόφασης 2003/494/ΕΚ της Επιτροπής, της 3ης Ιουλίου 2003, σχετικά με τη χρηματοδοτική ενίσχυση της Κοινότητας στο πλαίσιο της εξάλειψης της κλασικής πανώλης των χοίρων στην Ισπανία στα τέλη του 2001 και του 2002 (2), χορηγήθηκε στην Ισπανία χρηματοδοτική συνδρομή της Κοινότητας για τις δαπάνες που πραγματοποιήθηκαν στο πλαίσιο των εκτάκτων μέτρων για την εξάλειψη της κλασικής πανώλης των χοίρων που τέθηκαν σε εφαρμογή στα τέλη του 2001 και το 2002.
(4)
Σύμφωνα με την εν λόγω απόφαση, χορηγήθηκε μια πρώτη δόση της χρηματοδοτικής συνδρομής, ύψους 6 000 000 ευρώ.
(5)
Σύμφωνα με την ίδια απόφαση, το υπόλοιπο της κοινοτικής χρηματοδοτικής συνδρομής πρέπει να βασίζεται στην αίτηση που υπέβαλε η Ισπανία την 1η Αυγούστου 2003, σε λεπτομερή δικαιολογητικά που επιβεβαιώνουν τα αριθμητικά στοιχεία που περιέχονται στην αίτηση και στα αποτελέσματα των επιτόπιων ελέγχων της Επιτροπής.
(6)
Δεδομένων των παραπάνω, είναι τώρα σκόπιμο να καθοριστεί το συνολικό ποσό της χρηματοδοτικής συνδρομής της Κοινότητας στις δαπάνες που πραγματοποιήθηκαν για την εκρίζωση της κλασικής πανώλης των χοίρων στην Ισπανία στα τέλη του 2001 και το 2002.
(7)
Τα αποτελέσματα των ελέγχων που υποβλήθηκαν από την Επιτροπή, όσον αφορά την τήρηση των κοινοτικών κτηνιατρικών κανόνων και των αναγκαίων προϋποθέσεων για τη χορήγηση της χρηματοδοτικής συνδρομής της Κοινότητας, δεν επιτρέπουν να αναγνωριστεί ως επιλέξιμο το σύνολο των δαπανών που παρουσιάστηκαν.
(8)
Οι παρατηρήσεις της Επιτροπής και ο τρόπος υπολογισμού των επιλέξιμων δαπανών κοινοποιήθηκαν στις ισπανικές αρχές με επιστολή της 14ης Σεπτεμβρίου 2005.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το συνολικό ποσό της χρηματοδοτικής συνδρομής της Κοινότητας στις δαπάνες που πραγματοποιήθηκαν στο πλαίσιο της εκρίζωσης της κλασικής πανώλης των χοίρων στην Ισπανία στα τέλη του 2001 και το 2002, δυνάμει της απόφασης 2003/494/ΕΚ, καθορίζεται στα 6 784 124,44 ευρώ.
Καθώς βάσει της απόφαση 2003/494/ΕΚ χορηγήθηκε μια πρώτη δόση 6 000 000 ευρώ, καταβάλλεται στην Ισπανία το υπόλοιπο ποσό των 784 124,44 ευρώ.
Άρθρο 2
Η παρούσα απόφαση απευθύνεται στο Βασίλειο της Ισπανίας.
Βρυξέλλες, 2 Δεκεμβρίου 2005.

Labels: 18
19
5
6